ഏകദിനങ്ങളിൽ തുടർച്ചയായ പത്താം ജയമെന്ന മോഹിപ്പിക്കുന്ന നേട്ടത്തിന്റെ പടിവാതിലിൽ ഇന്ത്യ പൊരുതി വീണു . ഏകദിന പരമ്പരയിലെ നാലാം മത്സരത്തിൽ 21 റൺസ് വിജയവുമായി ഓസീസ് ആദ്യ ജയം സ്വന്തമാക്കി . ഓസീസ് ഉയർത്തിയ 335 റൺസ് വിജയലക്ഷ്യം പിന്തുടർന്ന ഇന്ത്യക്ക് 50 ഓവറിൽ എട്ടുവിക്കറ്റ് നഷ്ടത്തിൽ 313 റൺസെടുക്കാനെ കഴിഞ്ഞുള്ളു . രോഹിത് ശർമയും അജിങ്ക്യാ രഹാനെയും കേദാർ ജാദവും അർധസെഞ്ചുറി നേടിയെങ്കിലും ഇന്ത്യയെ വിജയവര കടത്താനായില്ല . ഫിനിഷിംഗിനായി അവസാന ഓവറുകളിൽ ക്രീസിലെത്തിയ ധോണിക്കും പിഴച്ചു . തുടർച്ചയായ ഒമ്പത് ജയങ്ങൾക്കുശേഷമാണ് ഇന്ത്യ തോൽവി വഴങ്ങുന്നത് . സ്കോർ ഓസ്ട്രേലിയ 50 ഓവറിൽ 334/6 , ഇന്ത്യ 50 ഓവറിൽ 313/8 . മോഹിപ്പിച്ച തുടക്കം ഓസീസ് ലക്ഷ്യം പിന്തുടർന്ന ഇന്ത്യക്ക് രോഹിത് ശർമയും അജിങ്ക്യാ രഹാനെയും ചേർന്ന് ഇന്ത്യക്ക് ഒരിക്കൽ കൂടി സെഞ്ചുറി തുടക്കം നൽകി . ഓപ്പണിംഗ് വിക്കറ്റിൽ ഇരുവരും ചേർന്ന് 18.2 ഓവറിൽ 106 റൺസെടുത്തു . 53 റൺസെടുത്ത രഹാനെയെ വീഴ്ത്തി റിച്ചാർഡ്സണാണ് ഓസീസിന് കാത്തിരുന്ന ബ്രേക്ക് ത്രൂ നൽകിയത് . എന്നാൽ കോലിയ്ക്കൊപ്പം കളം നിറഞ്ഞ രോഹിത് ശർമ ഇന്ത്യയെ അനായാസം മുന്നോട്ടുകൊണ്ടുപോകുന്നതിനിടെ സ്മിത്തിന്റെ ഉജ്ജ്വല ഫീൽഡിംഗിൽ കോലിയുമായുള്ള ധാരണപ്പിശകിൽ രോഹിത് റണ്ണൌട്ടായി . 55 പന്തിൽ 65വ റൺസെടുത്ത രോഹിത്തിന്റെ പുറത്താകൽ കളിയിൽ നിർണായകമായി . തൊട്ടുപിന്നാലെ ക്യാപ്റ്റൻ കോലിയും ( 21 ) കോൾട്ടർനൈലിന് വിക്കറ്റ് സമ്മാനിച്ച് മടങ്ങിയതോടെ ഇന്ത്യ അപകടം മണത്തു . പ്രതീക്ഷയേകി പാണ്ഡ്യയും ജാദവും മധ്യനിരയിൽ ഹർദ്ദീക് പാണ്ഡ്യയും ( 40 ) കേദാർ ജാദവും ചെറുത്തുനിന്നതോടെ ഇന്ത്യക്ക് വീണ്ടും പ്രതീക്ഷയായി . സാംപയെ സിക്സറടിക്കാനുള്ള ശ്രമത്തിൽ പാണ്ഡ്യ വീണെങ്കിലും മനീഷ് പാണ്ഡെയെ കൂട്ടുപിടിച്ച് ജാദവ് പോരാട്ടം തുടർന്നു . ഇടയ്ക്ക് പെയ്ത ചെറി മഴയ്ക്കുശേഷം കളി വീണ്ടും തുടങ്ങിയപ്പോൾ ഇന്ത്യക്ക് സ്കോറിംഗ് വേഗത്തിലാക്കാൻ കഴിഞ്ഞില്ല . റൺറേറ്റിന്റെ സമ്മർദ്ദത്തിൽ ജാദവും ( 67 ) , മനീഷ് പാണ്ഡെയും ( 33 ) വീണതോടെ ഇന്ത്യ തോൽ മണത്തു . ഫിനിഷിംഗിൽ ധോണിക്ക് പിഴച്ചു ധോണി ക്രീസിലെത്തുമ്പോൾ അവസാന അഞ്ചോവറിൽ ഇന്ത്യക്ക് 53 റൺസ് വേണമായിരുന്നു . എന്നാൽ ഓസീസിന്റെ കൃത്യതയാർന്ന ബൌളിംഗിന് മുന്നിൽ ധോണിക്ക് പിഴച്ചു . ഒരു സിക്സറും ഒറു ബൌണ്ടറിയും നേടിയെങ്കിലും 10 പന്തിൽ 13 റൺസുമായി ധോണി മടങ്ങി . ഇതോടെ ഇന്ത്യ തോൽവി ഉറപ്പിച്ചു . ഓസീസിനായി റിച്ചാർഡ്സൺ മൂന്ന് വിക്കറ്റെടുത്തപ്പോൾ കോൾട്ടർനൈർ രണ്ട് വിക്കറ്റെടുത്തു . പരമ്പരയിലെ അവസാന മത്സരം ഒക്ടോബർ ഒന്നിന് നടക്കും .